ທ່ານ ທ​ຣຳ ຈັດ​ກອງ​ປະ​ຊຸມ​ລາຍ​ງານ ​ກ່ຽວ​ກັບ ແຜນ​ປະ​ຕິ​ບັດ​ການ ​ກະ​ຕຸ້ນ​ເສດ​ຖະ​ກິດ ຕໍ່​ບັນ​ດາ​ສະ​ມາ​ຊິກ ​ສະ​ພາ​ສູງ
ທ່ານ​ນາງ ເພ​ໂລ​ຊີ ໄດ້​ກ່າວ​ວ່າ ທີມ​ຂອງ​ເພິ່ນ ​ຈະ​ເຮັດ​ໃຫ້​ເອ​ກະ​ສານ​ຂອງ​ເຂົາ​ເຈົ້າ​ໃຫ້​ແລ້ວ ​ໃນ​ວັນ​ຕໍ່​ມາ ຫຼື ປະ​ມານ​ນັ້ນ.
ປະທານາທິບໍດີ ສະຫະລັດ ທ່ານ ດໍໂນລ ທຣຳ ໄດ້ຈັດການລາຍງານສັ້ນຕໍ່ບັນດາສະມາຊິກພັກຣີພັບບລີກັນໃນສະພາສູງໃນວັນອັງຄານວານນີ້ ກ່ຽວກັບ ຂໍ້ສະເໜີການປະຕິບັດການກະຕຸ້ນເສດຖະກິດ ເພື່ອຮັບມືກັບການລະບາດຂອງໄວຣັສໂຄໂຣນາ ມັນລວມມີການຕັດພາສີລາຍໄດ້, ເຊິ່ງເປັນຄວາມຄິດທີ່ໄດ້ກໍ່ໃຫ້ເກີດການຄັດຄ້ານ ຈາກສະມາຊິກພັກຣີພັບບລີກັນ ແລະ ເດໂມແຄຣັດບາງຄົນ ທີ່ປຶກສາດ້ານເສດຖະກິດທຳນຽບຂາວ ທ່ານ ແລຣີ ຄຸດໂລ, ຜູ້ທີ່ໄດ້ນັ່ງກັບບັນດາສະມາຊິກສະພາສູງພັກຣີພັບບລີກັນ ໃນການປະຊຸມກັບທ່ານປະທານາທິບໍດີ, ໄດ້ປະຕິເສດ ທີ່ຈະລະບຸຈຳນວນເງິນ ສຳລັບການປະຕິບັດການດັ່ງກ່າວ, ແຕ່ເວົ້າວ່າ ທ່ານ ທຣຳ ເລືອກທີ່ຈະລວມພາສີເງິນເດືອນ “ວັນພັກ” ໄປຈົນຮອດທ້າຍຂອງປີນີ້ ທ່ານປະທານາທິບໍດີຍັງໄດ້ກ່າວເຖິງເງິນກູ້ຢືມ ສຳລັບບໍລິສັດຂະໜາດນ້ອຍ ແລະ ໄດ້ກ່າວວ່າທ່ານຢາກຊ່ວຍເຫຼືອກຳມະກອນທີ່ມີຄ່າຈ້າງເປັນຊົ່ວໂມງ ສະນັ້ນເຂົາເຈົ້າ “ຈຶ່ງບໍ່ພາດເງິນຄ່າຈ້າງ” ແລະ “ບໍ່ຖືກລົງໂທດສຳລັບສິ່ງທີ່ບໍ່ແມ່ນຄວາມຜິດຂອງເຂົາເຈົ້າ ” ເອກະສານການກະຕຸ້ນຂັ້ນສຸດທ້າຍຈະຖືກເຮັດຂຶ້ນໃນທຳນຽບຂາວ, ແລະ ທ່ານປະທານາທິບໍດີ ໄດ້ຮຽກລັດຖະມົນຕີກະຊວງການເງິນທ່ານ ສຕີຟ ມະນູຊິນ ໃຫ້ໄປປະຊຸມກັບປະທານສະພາຕ່ຳທ່ານນາງ ແນນຊີ ເພໂລຊີ ຕໍ່ມາທ່ານ ມະນູຊິນ ໄດ້ເອີ້ນການປະຊຸມຂອງພວກເພິ່ນວ່າ ມີປະສິດທິຜົນ ແລະ ໄດ້ກ່າວວ່າ ພວກເພິ່ນໄດ້ “ເຮັດວຽກຮ່ວມກັນ ກ່ຽວກັບ ຮາກຖານຂອງສອງພັກການເມືອງ ເພື່ອຄິດຫາວິທີທີ່ພວກເຮົາສາມາດເຮັດສິ່ງຕ່າງໆໃຫ້ແລ້ວຢ່າງວ່ອງໄວ ” ທ່ານນາງ ເພໂລຊີ ໄດ້ກ່າວວ່າ ທີມຂອງເພິ່ນຈະເຮັດໃຫ້ເອກະສານຂອງເຂົາເຈົ້າໃຫ້ແລ້ວໃນວັນຕໍ່ມາ ຫຼື ປະມານນັ້ນ ໃນຕອນແລງຂອງວັນອັງຄານວານນີ້, ຮອງປະທານາທິບໍດີ ທ່ານ ໄມຄ໌ ເພັນສ໌, ໃນກອງປະຊຸມລາຍງານໜ່ວຍປະຕິບັດການພິເສດ ກ່ຽວກັບ ໄວຣັສໂຄໂຣນາຂອງ ທຳນຽບຂາວ, ໄດ້ກ່າວວ່າ ສູນກາງຄວບຄຸມ ແລະ ປ້ອງກັນພະຍາດ ຈະເປີດເຜີຍຄຳແນະນຳຕ່າງໆ ສຳລັບບັນດາລັດທີ່ຖືກກະທົບຢ່າງໜັກເຊັ່ນລັດ ຄາລິຟໍເນຍ, ຟລໍຣິດາ, ນິວຢອກ ແລະ ວໍຊິງຕັນ ໃນ 24 ຊົ່ວໂມງຂ້າງໜ້າ, ເພື່ອຊ່ວຍເຂົາເຈົ້າຄວບຄຸມການລະບາດຂອງ COVID-19 ອະດີດທີ່ປຶກສາດ້ານຄວາມປອດໄພພາຍໃນຂອງລັດຖະບານທ່ານ ທຣຳ, ທ່ານ ທັອມມັສ ບອສເສີດ, ໄດ້ຮຽກຮ້ອງສຳລັບການປະຕິບັດການທີ່ວ່ອງໄວໃນທັນທີ, ເຊັ່ນການປິດໂຮງຮຽນ ແມ່ນກະທັ້ງໃນຊຸມຊົນທີ່ບໍ່ມີການຕິດແປດຢ່າງກວ້າງຂວາງກໍຕາມ ດຣ ແອນໂທນີ ຟາວຈີ, ຫົວໜ້າຂອງສະຖາບັນໂຣກພູມແພ້ ແລະ ໂຣກຕິດຕໍ່ແຫ່ງຊາດໄດ້ຕອບເມື່ອຖືກຖາມ ກ່ຽວກັບ ຄຳເວົ້າຂອງທ່ານ ບອສເສີດ ວ່າ “ທຸກຢ່າງແມ່ນສາມາດນຳມາປຶກສາຫາລືໄດ້ ”